Nu degeaba l-am numit pe Eminescu poet naţional! În cadrul unui studiu realizat recent de Institutul Serios şi Foarte Literar „Eugen Simion”, 94% dintre românii chestionaţi au recunoscut că adoră poezia „Luceafărul” mai ales pentru că titlul acesteia conţine „ceafă”.

„Ceafa de porc concentrează întreaga energie vitală a acestui neam. În plus, sună atât de melodios. Chiar şi în secolul al XIX-lea, ‘Lucastraveterul’ ar fi fost un eşec teribil, ca să nu mai vorbim de ‘Lubroccolirul'”, spune Decebal Popescu, critic literar.

„Eminescu cunoştea cel mai bine sufletul românilor”, adaugă Mirel Costel, filolog. „Puţini ştiu, dar Veronica Micle nici n-a existat – e un nume inventat de marele poet, pornind de la cele două lucruri care-i plăceau lui cel mai mult: micii şi sticlele.”

